પાલનપુર સ્ટેટના કેટલાક પ્રતિષ્ઠિત જાગીરદારો પૈકીના એક ઠાકોરશ્રી ઉમરદરાજ ખાનજી જેવા મુત્સદી, સંસ્કારી પિતાની છત્રછાયામાં ઉછરેલા મર્હૂમ ભીખુભાઈને સુસંસ્કાર, નૈતિકતા, વિનમ્રતા, સાથે રાજકારણ વારસામાં મળ્યા હતા. કૌટુંબિક અને સામાજિક જવાબદારીઓને લઈને માધ્યમિક શાળા સુધીનું જ શિક્ષણ તેઓ પ્રાપ્ત કરી શક્યા હતા. પરંતુ ભણતર કરતાં ગણતર જેમનું મૂઠેરી ઉંચું હતું એવા ભીખુભાઈ પોતાના ખુશમિજાજી મિલનસાર સ્વભાવ, મહેમાનનવાજી, મિતભાષી અને બુદ્ધિચાતુર્ય જેવા ગુણોથી એમનું વ્યક્તિત્વ શોભતું હતું. તેઓશ્રીએ નિ:સ્વાર્થ જનસેવા તેમજ લોકસંમ્પર્ક દ્વારા સમગ્ર જિલ્લામાં તેમજ રાજ્યમાં એક વિશાળ મિત્રવર્ગ ઉભો કર્યો હતો.